
Vállalatok hagyományos és alternatív finanszírozási módszerei a KKV-k szintjén, Magyarországon

Összegzésképpen elmondhatom, hogy a dolgozatom többféle megközelítésben járta körül a
hazai kis- és középvállalatok működését finanszírozási megközelítésből.
Az elmúlt egy évtizedben a fintech cégek és alternatív tőkebevonási módszerek
megjelenésével rengeteg új lehetőség tárult a KKV szektor elé. Ezen indíttatás okán is
gondoltam releváns témának feltárni a magyarországi kis- és középvállalatok jelenlegi
helyzetét.
Ennek érdekében először is egy alapos és szerteágazó szakirodalmi áttekintéssel kezdtem
kutatásom. Mind hazai és külföldi, a témában megjelent folyóiratok, tudományos
szakkönyvek, disszertációk és – a szekunder kutatásom részeként- statisztikai adatbázisok
feldolgozásával.
A szakirodalmi áttekintés rávilágított arra, hogy a 2010-es évek elejétől elérhető Jeremie
program majd a Hiventures Kockázati Tőkealap-kezelő Zrt. nagyban hozzájárult a
magyarországi kis- és középvállalati szektor támogatottsághoz, melynek hatására
megkezdődött a felzárkózás az európai szintű vállalati finanszírozási kultúrához, illetve
kiemelkedő befektetői célpont lett a kelet-közép-európai régión belül.
Ezen feltárt tények alapján, primer kutatásomban többek között felmértem a hazai vállalatok
tájékozottságát az alternatív finanszírozási lehetőségekről, és kiderült, hogy a kis- és
középvállalatok túlnyomó többsége rendkívül csekély ismeretekkel rendelkezik az
innovatív pénzügyi módszerekről. Kvantitatív kutatásomat elsősorban egy kis- és
középvállalat vezetőire kiterjedő kérdőíves formában végeztem, mely során sikerült egy
reprezentatív mintát produkálnom a vállalatok mérete és régió szerinti megoszlására.
Az eredményeket tekintve megállapítottam, hogy egyértelműen a pénzintézeti hitelek a
legnépszerűbbek, azonban a lízing opciója is meglepően előkelő helyen végzett a
válaszadók köreiben. Valamint a vállalatok árbevétele, mérete nagyban befolyásolja az
alkalmazott finanszírozási módszereket, azonban ezt dolgozatomban bővebben kifejtem.
További érdekes észrevétel volt az is, hogy a kérdőívemet kitöltő cégek rosszabbnak ítélték
gazdasági helyzetüket a jelenlegi időszakban, mint a Covid-19 pandémia
alatt. Meglepő volt a szintén lesújtó vélekedésük a hazai KKV szektor támogatottságáról.
Összességében kijelenthető, hogy a magyarországi kis- és középvállalatok helyzete sokat
javult az elmúlt évtizedben, azonban az alacsony tájékozottsági és támogatottsági szintek
miatt közel sem tudják megfelelően kihasználni az alternatív finanszírozási források által
nyújtott lehetőségeket.



